Margrethe Vestager (RV), 2002-03-15:
Det er et gådefuldt forslag, vi behandler her i dag.
Det er gådefuldt, fordi de begrundelser, som bliver brugt for at nedlægge centeret, simpelt hen ikke hænger sammen.
Den første gåde: Hvis forslaget kun gik ud på at spare penge, hvorfor så tilføre departementets ligestillingsafdeling 5 mio. kr.?
Hvorfor i himlens navn dog gøre det?
Man må jo antage, at hvis centeret var så overflødigt, jamen så var dets opgaveløsning også overflødig. Derfor giver det simpelt hen ikke mening at flytte opgaven.
Hvis man syntes, centerets opgave var for stor, så kunne man foreslå den skåret til, sådan at den opgave, som departementet nu skal til at ulejlige sig med for 5 mio. kr. årlig, blev Videnscenterets opgave, og den debatskabende funktion, som de borgerlige partier har så stor tillid til vil blive taget op af andre organisationsformer, måtte andre så tage sig af.
Jamen så må man da sørge for, at centerets aktiviteter skæres til på en sådan måde.
Den anden gåde: Hvorfor er det, at viden kun er afgørende i forhold til nogle debatter, men ikke i forhold til andre?
Vi har nemlig lært her i salen, at det er helt afgørende for debatten om sociale forhold, at vi får en bedre viden om sociale forhold, en konkret viden om, hvordan virkeligheden faktisk forholder sig, en så konkret viden, så ministeren selv skal finde de personer, som skal skaffe den til veje.
Hvorfor er viden ikke lige så afgørende på ligestillingsområdet?
Det er gådefuldt.
Det er spændende.
Det er interessant.
Hvad er svaret?
Ja, det er meget svært at få.
Det er givetvis rigtigt, som fru Helle Sjelle sagde, at vi får mange svar fra ministeren.
Derfor interesserer vi os faktisk for, hvad det konservative svar er, for man må antage - jeg ved, det er en hypotese, og jeg ved, den er dristig - at Det Konservative Folkeparti stadig væk eksisterer som parti og har en selvstændig politik, også en selvstændig ligestillingspolitik, som er i tråd med den flotte historie, Det Konservative Folkeparti har på ligestillingsområdet.
Jeg skal ikke gøre fru Helle Sjelle kunsten efter, for jeg tror, hun kan de store kvinder, som står meget, meget tydeligt i dansk ligestillingshistorie.
Den tredje gåde: Hvad er det, der er problemet med centerets arbejde?
Ud over en lang række projekter, som man har fået fra EU, har man projekter eller aftaler med opdragsgivere, tilskudsgivere, Nordisk Forskerakademi, KAD, HK, Videnskabsministeriet, Undervisningsministeriet og Indenrigsministeriet.
Jeg vil antage, at disse ministerier rent faktisk godt ved, hvad det er de efterspørger, og derfor også går efter et sted, hvor de kan få et kvalificeret bidrag til det, de gerne vil vide.
Jeg har ikke svaret på den tredje gåde, at nogle ministerier efterspørger viden et sted, som en fjerde minister faktisk vil nedlægge.
Svaret på de gåder blæser i vinden.
Vi har forsøgt talrige gange her i salen af interesse, i forsøg på at forstå regeringens politik at få svaret.
Det lader sig ikke gøre.
Alene den meget, meget enkle ting at skære centerets opgaver til, hvis man var utilfreds med dem, give det en grundbevilling på 5 mio. kr. og sige, at derudover må det bevise sit eget værd, kan man ikke mande sig op til.
Det er jo tilsyneladende det, der er nødvendigt i dette ligestillingsspørgsmål, nemlig at mande sig op til at sørge for, at centeret faktisk kan fortsætte som en del af den udmærkede lov, vi har.